U-I-169/22
Natisni
Opravilna št.:
U-I-169/22
Datum odločitve:
18. 3. 2025
ECLI:
ECLI:SI:USRS:2025:U.I.169.22
Akt:
Odlok o kategorizaciji občinskih cest v Občini Dornava (Uradno glasilo slovenskih občin, št. 7/10 in 14/22), 3. čl.
Izrek:
Pobuda za začetek postopka za oceno ustavnosti in zakonitosti 3. člena Odloka o kategorizaciji občinskih cest v Občini Dornava (Uradno glasilo slovenskih občin, št. 7/10 in 14/22), kolikor kategorizira lokalno cesto "Mezgovci–Strejaci" (št. odseka 076021) v delu, ki poteka po zemljišču parc. št. 538/2, k. o. Slomi,
se zavrže.
Evidenčni stavek:
Pobuda je prepozna, če ni vložena v enem letu od uveljavitve izpodbijanega predpisa, ki učinkuje neposredno, oziroma v enem letu od dneva, ko je pobudnik izvedel za nastanek škodljivih posledic takega predpisa.
Geslo:
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
David Gabrovec, Markovci
Datum vloge:
18. 5. 2022
Vrsta odločitve:
sklep
Vrsta rešitve:
zavrženje
Dokument:
US34068
Dokument v PDF obliki:
U-I-169-22.pdf
146 KB
Prenesite datoteko
U-I-169/22-10
18. 3. 2025
SKLEP
Ustavno sodišče je v postopku za preizkus pobude
Davida Gabrovca
,
Markovci
, na seji 18. marca 2025
sklenilo:
Pobuda za začetek postopka za oceno ustavnosti in zakonitosti 3. člena Odloka o kategorizaciji občinskih cest v Občini Dornava (Uradno glasilo slovenskih občin, št. 7/10 in 14/22), kolikor kategorizira lokalno cesto "Mezgovci–Strejaci" (št. odseka 076021) v delu, ki poteka po zemljišču parc. št. 538/2, k. o. Slomi,
se zavrže.
OBRAZLOŽITEV
1. Pobudnik izpodbija v izreku navedeno določbo Odloka o kategorizaciji občinskih cest v Občini Dornava (v nadaljevanju Odlok), kolikor kategorizira lokalno cesto "Mezgovci–Strejaci" (št. odseka 076021) v delu, ki poteka po zemljišču parc. št. 538/2, k. o. Slomi, katerega solastnik je pobudnik. Občini Dornava (v nadaljevanju Občina) očita, da je ravnala v nasprotju z 69. členom Ustave, ko je kategorizirala lokalno cesto, ki poteka po njegovem zemljišču, pri čemer pred kategorizacijo s pobudnikom ni sklenila pravnega posla za pridobitev tega zemljišča in tudi ni izvedla postopka razlastitve. Ker naj bi Odlok v izpodbijanem delu nedopustno posegal v lastninsko pravico, naj bi bil tudi v neskladju s 33. členom Ustave. Pobudnik navaja, da se je glede tega dvakrat obrnil na Občino, prvič z vlogo, poslano po pošti, maja 2020 in nazadnje z vlogo z dne 29. 1. 2021, vloženo po elektronski pošti, vendar do vložitve pobude odgovora ni prejel.
2. Pobuda je bila vročena v odgovor Občini. Občina pojasnjuje, da je po preveritvi odprtih zadev ugotovila, da je v letu 2020 res prejela dopis pobudnika glede ureditve pravnega stanja na zemljišču parc. št. 538/2, k. o. Slomi, a da ji razlog za to ni poznan, saj se je od tedaj menjalo vodstvo Občine. Izjavlja in se zavezuje, da bo nemudoma začela reševati zadevo in jo pripeljala do konstruktivnega zaključka.
3. Odgovor Občine je bil vročen v izjavo pobudniku, ki pa se na poziv ni odzval.
4. Po tretjem odstavku 24. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS) lahko pobudnik vloži pobudo, kadar podzakonski predpis ali splošni akt, izdan za izvrševanje javnih pooblastil, učinkuje neposredno in posega v pravice, pravne interese oziroma v pravni položaj pobudnika, v enem letu od njegove uveljavitve (t. i. objektivni rok) oziroma v enem letu od dneva, ko je pobudnik izvedel za nastanek škodljivih posledic (t. i. subjektivni rok).
5. Občinski svet Občine je 17. 3. 2010 sprejel Odlok o kategorizaciji občinskih cest v Občini Dornava (Uradno glasilo slovenskih občin, št. 7/10 – v nadaljevanju Odlok/10), ki je bil v Uradnem glasilu slovenskih občin objavljen 26. 3. 2010 in je skladno s 7. členom Odloka/10 začel veljati 18. 3. 2010. Odlok/10 je v 3. členu pod zap. št. 2 kategoriziral lokalno cesto (odsek 076021) z začetkom odseka "076101", s potekom odseka "Mezgovci – Strejaci", koncem odseka "076031" in dolžino odseka 2.570 metrov. Z Odlokom o spremembah in dopolnitvah Odloka o kategorizaciji občinskih cest v Občini Dornava (Uradno glasilo slovenskih občin, št. 14/22 – v nadaljevanju Odlok/22) 3. člen Odloka/10 v tem delu ni bil spremenjen. To pomeni, da
je bila kategorizacija sporne javne ceste uveljavljena že z dnem začetka veljavnosti Odloka/10 (tj. 18. 3. 2010)
in se je objektivni rok iz tretjega odstavka 24. člena ZUstS za vložitev pobude zoper ta odlok iztekel 18. 3. 2011.
[1]
Pobudnik je pobudo vložil 16. 5. 2022, torej po izteku tega roka, na subjektivni rok pa se ne sklicuje. Ker je torej pobudnik pobudo vložil po preteku enega leta od uveljavitve Odloka/10, hkrati pa ni izkazal pravočasnosti vložitve pobude na podlagi subjektivnega roka, je pobuda za začetek postopka za oceno ustavnosti in zakonitosti Odloka, kolikor kategorizira lokalno cesto "Mezgovci–Strejaci" (št. odseka 076021) v delu, ki poteka po zemljišču parc. št. 538/2, k. o. Slomi, prepozna.
6. Glede na navedeno je Ustavno sodišče pobudo zavrglo. Pri tem Ustavno sodišče, upoštevaje okoliščine konkretnega primera, pojasnjuje, da navedena odločitev o ustavnosti in zakonitosti Odloka ne vpliva na pravice, ki jih ima razlastitveni zavezanec na podlagi četrtega in petega odstavka 209. člena Zakona o urejanju prostora (Uradni list RS, št. 199/21, 23/24 in 109/24 – ZUreP-3).
7. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Rok Čeferin ter sodnice in sodniki dr.
Matej Accetto
, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Primerjaj sklepa Ustavnega sodišča št. U-I-470/22 z dne 27. 2. 2024, 4. točka obrazložitve, in št. U-I-109/21 z dne 31. 3. 2023, 7. točka obrazložitve.
⇒